24-årige Rosa Sulaiman er mønsterbryder. Nu vil hun være et talerør for unge, kvinder og borgere med anden etnisk baggrund i byrådet i Aalborg, hvor hun stiller op for Socialdemokratiet.

Rosa Sulaiman kalder sig selv for et produkt af velfærdssamfundet. Hun har en studenterhue og en bachelor i sociologi, og det takker hun pædagoger, lærere og sagsbehandlere for, for hun har haft oddsene imod sig. Se ”Kandidaterne” om de unge her - artiklen fortsætter efter videoen: Rosa Sulaimans kurdiske forældre flygtede til Danmark fra Irak i 80’erne. Her bosatte de sig i ghettoen Bispehaven i Aarhus, hvor Rosa og hendes seks søskende voksede op. Forældrene havde ikke overskud til at tage sig kærligt af søskendeflokken. - Jeg synes, min opvækst har været hård. Men den har også været kærlig, for jeg er vokset op i en søskendeflok, hvor vi har haft hinanden og har bakket hinanden op – og det gør vi stadig, siger Rosa Sulaiman. Økonomien var også presset. - Når jeg eller mine søskende skulle til fritidsaktiviteter, var det kommunen, der dækkede det, siger Rosa Sulaiman. Nogle folk dømmer på forhånd For Rosa Sulaiman er det netop den hårde opvækst, der har formet hende som kandidat, og som har fået hende til at engagere sig i politik. - For mig betyder politik, at vi kan ændre på noget og gøre livet bedre for almindelige mennesker, siger hun. Hun har som ung kvinde med anden etnisk herkomst end dansk oplevet, hvordan nogle folk allerede dømmer hende på forhånd. - Jeg har fået skudt alt i skoene. At jeg skulle være kriminel, at jeg er en lille pige, og om jeg er sikker på, at det, jeg siger, er rigtigt. Noget af det griner jeg af, men der er dæleme også noget af det, der rammer mig, siger hun. Hun håber på, at hun med en plads i byrådet kan gøre hverdagen bedre for andre - og være med til at komme fordommene til livs. - Det forpligter at stille op som ung, som kvinde og som borger med anden etnisk baggrund. Jeg er et talerør - særligt for den sidste gruppe, siger Rosa Sulaiman. I denne artikel kan du møde to af de andre unge kandidater til kommunal- og regionalvalget: Se de første to afsnit af "Kandidaterne" her: